**ҮЙЛДВЭРЛЭЛ, ТЕХНОЛОГИЙН ПАРКИЙН ТУХАЙ**

**ХУУЛИЙН ШИНЭЧИЛСЭН НАЙРУУЛГЫН ТӨСЛИЙН**

**ҮР НӨЛӨӨГ ҮНЭЛСЭН ҮНЭЛГЭЭ**

**НЭГ. ЕРӨНХИЙ ЗҮЙЛ**

Энэхүү үнэлгээг Үйлдвэрлэл, технологийн паркийн эрх зүйн байдлын тухай хуулийн шинэчилсэн найруулгын төслийн зүйл, хэсэг, заалтад Хууль тогтоомжийн тухай хуулийн[[1]](#footnote-1) 17 дугаар зүйлд заасны дагуу дүн шинжилгээ хийх, үр нөлөөг тооцож, давхардал, хийдэл, зөрчлийг илрүүлэн, хуулийн зүйл, заалтыг ойлгомжтой, хэрэгжих боломжтой байдлаар боловсруулахад зөвлөмж өгөх зорилгоор гүйцэтгэлээ.

Үнэлгээ хийхээр сонгож авсан хуулийн төсөл нь шинэчилсэн найруулгын хуулийн төсөл[[2]](#footnote-2) хэлбэрээр боловсруулагдсан байна.

Үйлдвэрлэл, технологийн паркийн эрх зүйн байдлын тухай хуулийн шинэчилсэн найруулгын төслийн /цаашид “хуулийн төсөл” гэх/ үр нөлөөг үнэлэх ажиллагааг Засгийн газрын 2016 оны 59 дүгээр тогтоолын 3 дугаар хавсралтаар батлагдсан “Хуулийн төслийн үр нөлөө тооцох аргачлал”[[3]](#footnote-3)-д /цаашид “Аргачлал” гэх/ заасны дагуу дараах үе шатаар хийлээ.

1. Шалгуур үзүүлэлтийг сонгох;
2. Хуулийн төслөөс үр нөлөө тооцох хэсгээ тогтоох;
3. Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох;
4. Үр дүнг үнэлэх, зөвлөмж өгөх.

**ХОЁР. ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР**

**ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ**

Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудалтай уялдуулан Аргачлалын 2.9-д[[4]](#footnote-4) заасныг үндэслэн 6 шалгуур үзүүлэлтээс дараах 5 шалгуур үзүүлэлтийг сонголоо.

Үүнд:

1. Зорилгод хүрэх байдал;
2. Практикт хэрэгжих боломж;
3. Ойлгомжтой байдал;
4. Хүлээн зөвшөөрөгдөх байдал;
5. Харилцан уялдаа зэрэг болно.

**Хуулийн төслийн үр нөлөөг үнэлэх шалгуур үзүүлэлтийг сонгосон үндэслэл**:

**1.Зорилгод хүрэх байдал:**

Энэхүү үнэлгээний үндсэн зорилго нь тухай хуулийн төслийн зохицуулалт анх дэвшүүлсэн зорилго буюу тулгамдсан бэрхшээлийг шийдвэрлэж чадах эсэхийг тогтоох билээ. Иймд хуулийн төслийн зохицуулалт нь хуулийн төслийн үзэл баримтлал буюу хуулийн төслийг боловсруулах болсон үндэслэл, шаардлагад нийцсэн эсэх, мөн түүнийг тодорхой илэрхийлж чадахуйц зохицуулалтын хувилбарыг агуулсан эсэхийг тогтоох зорилгоор тус шалгуур үзүүлэлтийг сонгосон болно.

**2.Практикт хэрэгжих боломж**:

Үйлдвэрлэл, технологийн паркийн талаарх Засгийн газар, төрийн эрх бүхий байгууллага болон тусгай зөвшөөрөл бүхий паркийн удирдлага, паркад үйл ажиллагаа явуулах нэгжийн харилцааг илүү тодорхой болгосноор паркийн үйл ажиллагааг хуулийн хүрээнд хэрэгжүүлэх бодит боломж бий болно. Тухайлбал: Засгийн газар паркийн үйл ажиллагааг хөгжүүлэх, санхүүжилтийн эх үүсвэрийг бүрдүүлэх, хөрөнгө оруулалт татах зорилгоор үнэт цаас гаргах, хөнгөлөлттэй зээлд хамруулах, хөрөнгийн баталгаа гаргах зэрэг хуульд заасан чиг үүргээ хангалттай хэрэгжүүлж чадахгүй байгаа нь хууль хэрэгжихгүй байх шалтгаан болж байна. Парк хөгжих гол үндэс нь дэд бүтцийн бүтээн байгуулалт бөгөөд дэд бүтцийн санхүүжилтийг шийдвэрлэхгүйгээр дараагийн хөгжлийн асуудлыг хөндөх боломжгүй юм. Бүрэн хүчин чадлаараа ажиллаж байгаа парк одоогоор байхгүй байгаа гол шалтгаан нь дэд бүтцийн бүтээн байгуулалтад шаардагдах төсөв, санхүүжилтийн эх үүсвэр тодорхойгүй байгаатай холбоотой юм. Иймд хэрэгжилт хангалтгүй учир хуулийг шинэчлэн найруулах шаардлагатай байна.

Хууль батлагдсанаас хойших хугацаанд Засгийн газраас 11 хуулийн этгээдэд паркийн үйл ажиллагаа эрхлэх тусгай зөвшөөрөл олгосон боловч өнөөгийн байдлаар 7 паркийн үйл ажиллагаа нь эхлэл төдий, хөрөнгө оруулалт татаж чадаагүй байгаа нь паркийн үйл ажиллагааг бодлого, удирдлагаар хангах Засгийн газар, төрийн эрх бүхий этгээдийн эрх, үүргийн тодорхойгүй байдал болон паркад үйл ажиллагаа явуулах эрх зүйн болоод дэд бүтцийн бодит дэмжлэг байхгүйтэй холбоотой байна.

Үйлдвэрлэл, технологийн паркийн эрх зүйн байдлын тухай хуулийг Монгол Улсын хөгжлийн бодлогын баримт бичгүүдэд нийцүүлэх, паркийн дэд бүтэц бүтээн байгуулалтыг улс, орон нутгийн төсвийн хөрөнгө болон төр, хувийн хэвшлийн түншлэлийн үндсэн дээр санхүүжүүлэх, түүний газартай холбогдох харилцаа, тусгай зөвшөөрлийн асуудлыг нарийвчлан зохицуулах, паркт төрөөс үзүүлэх дэмжлэгийг тодорхойлох, цаашид ямар эрх зүйн болоод дэд бүтцийн дэмжлэг үзүүлж болох зохицуулалтыг бий болгосноор паркийн үйл ажиллагааг дэмжих бодит боломж бүрдэж байна.

**3.Ойлгомжтой байдал:**

Хуулийг хэрэглэх, хэрэгжүүлэх субъектийн хувьд ойлгомжтой байх нь хэрэгжилтийн үр дүнд шууд нөлөөлдөг. Хууль тогтоомжийн тухай хуульд зааснаар хуулийн төсөл нь бүтэц, хэлбэрийн хувьд логик дараалалтай, хэл зүй, найруулгын хувьд тодорхой, ойлгоход хялбараар томьёологдсон байх шаардлага тавигддаг.

Энэхүү хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд[[5]](#footnote-5) заасан шаардлагыг хангасан эсэхийг хянах тогтоох зорилгоор энэхүү шалгуур үзүүлэлтийг сонгосон болно.

**4.Хүлээн зөвшөөрөгдөх байдал:**

Хуулийн төсөл батлагдсанаар уг хуули йн үйлчлэлд хамаарах этгээдүүдийн эрх дордох ёсгүй тул энэхүү хүлээн зөвшөөрөгдөх байдлын шалгуурыг авч үзлээ.

Хуулийн төслөөр үйлдвэрлэл технологийн паркийн үйл ажиллагаа эрхлэх тусгай зөвшөөрлийн хугацааг таван жил байсныг нэмэгдүүлэн арван таван жил болгосон нь энэ хуулиар эрх ашиг нь хөндөгдөх этгээдүүдийн эрх ашгийг сайжруулсан. Улмаар паркийн үйл ажиллагааг дэмжих төрийн бодлогыг хэрэгжих боломжтой байдлаар томъёолж, шаардлагатай дагалдах хуулийн төслийг боловсруулсан нь хүлээн зөвшөөрөгдөхөөр байна.

**5.Харилцан уялдаа:**

Хуулийн төслийн эх бичвэр нь хүчин төгөлдөр үйлчилж байгаа бусад хууль тогтоомж болон төсөлд тусгагдсан зохицуулалт нь өөр хоорондоо зөрчилгүй байх, хуулиар үүрэг хүлээсэн субъектүүдийн чиг үүрэг давхардал, зөрчилдөөнгүй байх шаардлагатай. Иймд хуулийн төсөл нь Хууль тогтоомжийн тухай хуульд заасан агуулгын шаардлагыг[[6]](#footnote-6) хангасан эсэхийг шалгах зорилгоор тус шалгуур үзүүлэлтийг сонгож байна.

Үйлдвэрлэл, технологийн паркийн эрх зүйн байдлын тухай хууль нь паркийн харилцааг иж бүрнээр нь зохицуулаагүй, зарим зохицуулалт нь орчин үеийн хөгжлийн чиг хандлагатай төдийлөн уялдахгүй байгаа ба дэд бүтэц, бусад дэмжлэгийн асуудлыг нарийвчлан зохицуулаагүй нь хуулийг амьдралд хэрэгжүүлэхэд бодит хүндрэлүүдийг үүсгэсээр байна.

Мөн Засгийн газрын тухай хууль болон Үйлдвэрлэл, технологийн паркийн эрх зүйн байдлын тухай хууль хоорондын паркийн харилцааны зохицуулалт зөрчилдөж байгааг энэ хуулиар зохицуулна. Мөн Газрын тухай хуулиар паркийн кориулалтаар газар олгох асуудлыг паркийн нэгж бүртэй харьцах байдлаар зохицуулж ирсэн нь паркийн хөгжлийг хойш татаж байсан бодит нөхцөл юм. Иймд, паркийн дэд бүтцийн суурь харилцаа болох газрын асуудлыг паркийн удирдлагаар дамжуулан хэрэгжүүлэх эрх зүйн орчинг бүрдүүлэх нь чухал юм.

Төрөөс үзүүлэх дэмжлэгтэй холбогдуулан Аж ахуйн нэгжийн орлогын албан татварын тухай хууль, Гаалийн тариф, гаалийн татварын тухай хууль, Үл хөдлөх эд хөрөнгийн албан татварын тухай хууль, Инновацийн тухай хууль, Нэмэгдсэн өртгийн албан татварын тухай хууль, Хувь хүний орлогын албан татварын тухай хууль, Хөрөнгө оруулалтын тухай хуульд татварын болон бусад дэмжлэгээр төрөөс үзүүлэх дэмжлэгийг тодорхойлсныг тусгасан.

Мөн Улсын тэмдэгтийн хураамжийн тухай хуульд өөрчлөлт оруулж паркийн удирдлагыг тодорхой хэмжээнд үүрэг хариуцлагажуулах үүднээс тэмдэгтийн хураамжийг нэмэгдүүлсэн.

Иймд, үйлдвэрлэл, технологийн паркийн хувьд эдийн засгийн онцгой бүс гэсэн хуулийн агуулгыг хэрэгжүүлэх зорилгоор Газрын тухай хуульд холбогдох нэмэлт, өөрчлөлтийг оруулсан байна.

**ГУРАВ. ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ
ТОГТООСОН БАЙДАЛ**

Сонгосон шалгуур үзүүлэлтийн дагуу үр нөлөөг үнэлэхэд хамруулах хэсэг, түүнийг шалгах хэрэгслийг дараах байдлаар тогтоолоо.

 Хүснэгт-1

|  |  |  |  |
| --- | --- | --- | --- |
| **д/д** | **Шалгуур үзүүлэлт** | **Үр нөлөөг үнэлэх хэсэг** | **Шалгах хэрэгсэл** |
| 1 | Зорилгод хүрэх байдал  | Хуулийн төслийн холбогдох зохицуулалт  | Хуулийн төслийн үзэл баримтлалд дэвшүүлсэн зорилтыг хангах эсэхэд дүн шинжилгээ хийх.  |
| 2 | Практикт хэрэгжих боломж  | Хуулийн төслийн зохицуулалтыг бүхэлд нь хамруулах | Паркийн тусгай зөвшөөрөлтэй байгууллагуудтай ярилцлага зохион байгуулах, холбогдох байгууллагуудын статистик мэдээ, хуулийн төсөлд ирүүлсэн саналуудад дүн шинжилгээ хийх. |
| 3 | Ойлгомжтой байдал  | Хуулийн төслийн зохицуулалтыг бүхэлд нь хамруулах  | Хууль тогтоомжийн тухай хуулийн 25, 28, 29, 30 дугаар зүйл, Хууль тогтоомжийн төсөл боловсруулах аргачлалд заасан шаардлагыг хангасан эсэхийг шалгах. |
| 4 | Хүлээн зөвшөөрөгдөх байдал | Хуулийн төслийн зохицуулалтыг бүхэлд нь хамруулах  | Паркийн удирдлага, паркийн нэгжийн эрх хэмжээг хязгаарласан эсэхийг шалгах |
| 5 | Харилцан уялдаа | Хуулийн төслийн зохицуулалтыг бүхэлд нь хамруулах | Хууль тогтоомжийн тухай хуулийн 29 дүгээр зүйлийн 29.1.1, 29.1.2, 29.1.7, 29.1.9, 29.1.10-т болон Аргачлалын 4.10-т заасан шаардлага, шалгуурыг хангасан шалгах.  |

**1.Зорилгод хүрэх байдал**

Хуулийн төслийн бүтэц, зохицуулах харилцаа, хамрах хүрээ, агуулгад дүн шинжилгээ хийж үзвэл үйлдвэрлэл, технологийн паркийн эрх зүйн болон дэд бүтцийн орчинг хууль тогтоомжоор бий болгож, паркийн зорилго, төрөл, зарчмыг тодорхой болгож, паркад үйл ажиллагаа явуулах паркийн удирдлага, паркийн нэгж тэдгээрийн чиг үүргийг тодорхой болгож, төрийн байгууллаагас харилцах эрх бүхий этгээдийг хууль тогтоомжийн хүрээнд тодорхой болгож, паркт тавигдах шаардлага, төрөөс үзүүлэх татварын болон бусад дэмжлэгийг тодорхой болгож өгсөнөөр паркийн үйл ажиллагааг хууль тогтоомжийн хүрээнд үр ашигтай хэвийн явуулж, паркийн хөгжлийг дэмжих бодит боломж бүрдэх юм.

Энэ зорилтын хүрээнд дараах зохицуулалтыг хуулийн төсөлд тусгажээ.

1. Паркийн асуудлаар төрийн байгууллагын чиг үүргийг тодорхой болгох.
2. Паркийн зорилго, төрөл, зарчмыг тодорхой болгох,
3. Паркийн үйл ажиллагаа эрхлэх тусгай зөвшөөрөл олгох хугацааг уртасгаж, үйл ажиллагаа явуулах бодит боломж нөхцөлөөр хангах,
4. Паркад үйл ажиллагаа явуулах удирдлага, паркийн нэгжийн эрх, үүргийг тодорхой болгох,
5. Паркийн газрын харилцаанд оролцох нөхцөл, шаардлагыг тодорхой болгох,
6. Паркт тавигдах шаардлага, төрөөс үзүүлэх татвар болон бусад дэмжлэгийг тодорхой тусгах.

Дээр дурьдсан зорилтуудыг хангах чиглэлээр тодорхой зохицуулалтыг хуулийн төсөлд тусгасан байдлыг шалгаж үзвэл:

***Зорилт-1.* *Паркийн асуудлаар*** ***төрийн байгууллагын чиг үүргийг тодорхой болгох.***

Хуулийн төслийн 2 дугаар бүлэгт паркийн асуудлаар төрийн бо байгууллагын чиг үүргийг тодорхой болгосон., Дагалдах хуулийн төсөлд Засгийн газрын тухай хуульд нэмэлт, өөрчлөлт оруулж хөнгөн үйлдвэрлэл, технологийн парк, хүнд үйлдвэрлэл, технологийн паркийн асуудлыг холбогдох төрийн захиргааны төв байгууллагын эрхлэх асуудлын хүрээнд хамруулж, хөнгөн, хүнд үйлдвэрлэл, технологийн паркийн асуудал эрхэлсэн гэж тодруулж өгсөн.

Эндээс үзэхэд тус хуулийн төслөөр хүнд, хөнгөн үйлдвэрлэлийн аль ч асуудалд салбарын сайд харилцах үндсийг тодорхойлсон гэж дүгнэж байна.

***Зорилт-2. Паркийн зорилго, төрөл, зарчмыг тодорхой болгох.***

Хуулийн төслийн 5 дугаар зүйлд паркийн асуудлаар шинэ, дэвшилтэт болон өндөр технологи дамжуулах, нэвтрүүлэх, нутагшуулах, байгаль орчинд үзүүлэх сөрөг нөлөөлөл багатай үйлдвэрлэлийг хөгжүүлэх, улсын болон бүс нутгийн нийгэм, эдийн засгийн хөгжлийг дэмжих, жижиг, дунд үйлдвэр, үйлчилгээ хөгжих орчныг бүрдүүлэх, ажлын байр бий болгох, хог хаягдлыг ангилан ялгах, дахин боловсруулах, сэргээн ашиглах, устгах, булшлах үйлдвэрлэлийг хөгжүүлэх, экспортын болон импортыг орлох бүтээгдэхүүний үйлдвэрлэлийг дэмжих, эдийн засгийн өрсөлдөх чадварыг дээшлүүлэх зорилгыг дэвшүүлж, өрсөлдөөнийг хязгаарлахгүй байх, ашиг сонирхлоос ангид байх, үр ашигтай байх, ил тод, нээлттэй байх, тогтвортой, тасралтгүй байх зарчмыг тодорхойлсон. Стратегийн ач холбогдол бүхий үндэсний хэмжээний төсөл, хөтөлбөрийг хэрэгжүүлэх зорилго бүхий төрийн өмчит парк болон бусад паркийн төрөлтэй байхаар хуулийн төсөлд тодорхой тусгаж өгсөн.

Эндээс үзэхэд тус хуулийн төслөөр паркийн зорилго, төрөл, зарчмыг тодорхой болгосон гэж дүгнэж байна.

***Зорилт-3. Паркийн тусгай зөвшөөрөл олгох хугацааг уртасгаж, үйл ажиллагаа явуулах бодит боломж нөхцөлөөр хангах.***

Хуулийн төслийн 3 дугаар бүлэгт паркийн тусгай зөвшөөрлийг 5 жилээр олгож, 5 жилээр сунгадаг байсныг уртасгаж, 15 жилээр олгож, улмаар 15 жилээр сунгадаг байх зохицуулалтыг тусгаж байгаа нь үйлдвэрлэл, технологийн паркад үзүүлэ байгаа томоохон дэмжлэг болох юм.

***Зорилт-4*. Паркийн удирдлага, паркийн нэгжийн эрх, үүргийг тодорхой болгох.**

Хуулийн төслийн 2 дугаар зүйлд “паркийн нэгж”, “паркийн дэд бүтэц”-ийн тодорхойлолтыг илүү өргөжүүлж, тодорхойлсон.

Хуулийн төслийн 4 бүлэгт Паркийн удирдлага, паркийн нэгжийн эрх, үүргийг тодорхой болгож, Паркийн удирдлагын зохион байгуулалт, үйл ажиллагааны орлого, зарцуулалт болон паркийн удирдлагын бүрэн эрхийг тодорхойлж, мөн паркад үйл ажиллагаа явуулах паркийн нэгжийн эрх, үүргийг тусгаснаар үйлдвэрлэл, технологийн паркийн хуулийн хийдлийг арилгах, боловсронгуй болгох зорилтыг хангасан гэж үзэхээр байна.

***Зорилт-5. Паркийн газрын харилцаанд оролцох нөхцөл, шаардлагыг тодорхой болгох***

Хуулийн төслийн 7, 10 дугаар зүйлд Засгийн газар, Аймаг, нийслэлийн иргэдийн Төлөөлөгчдийн хурлаас нь паркийн зориулалтаар холбогдох төрийн захиргааны төв байгууллагын саналыг үндэслэн хуульд заасны дагуу тусгай хэрэгцээнд авах зохицуулалтыг тусгаж, Газрын тухай хуульд нэмэлт, өөрчлөлт оруулан үйлдвэрлэл, технологийн паркийн зориулалтаар газрыг улсын болон орон нутгийн тусгай хэрэгцээнд авах зохицуулалтыг тусгасан.

Паркийн удирдлага нь паркийн зориулалтаар олгогдсон тусгай хэрэгцээний газрыг паркийн нэгжид гэрээний үндсэн дээр ашиглуулах асуудлаар зохион байгуулалтын арга хэмжээ авахыг хуулийн төслийн 14 дүгээр зүйлд тусгасан.

***Зорилт-6*. *Паркт тавигдах шаардлага, үйл ажиллагаанд төрөөс үзүүлэх татвар болон бусад дэмжлэгийг тодорхой тусгах***

Хуулийн төслийн 5 дугаар бүлэгт паркт тавигдах нийтлэг шаардлага, стратегийн ач холбогдол бүхий үндэсний хэмжээний төсөл, хөтөлбөрийг хэрэгжүүлэх зорилго бүхий төрийн өмчит паркад тавигдах шаардлагуудыг нарийвчлан тусгаж, паркийн үйл ажиллагаанд төрөөс үзүүлэх татвар болон бусад дэмжлэгийг тодорхой тусгасан байна.

Тухайлбал: Хөрөнгө оруулалтын тухай хуульд нэмэлт оруулах тухай, Гаалийн тариф, гаалийн татварын тухай хуульд нэмэлт, өөрчлөлт оруулах тухай, Үл хөдлөх эд хөрөнгийн албан татварын тухай хуульд өөрчлөлт оруулах тухай, Аж ахуйн нэгжийн орлогын албан татварын тухай хуульд нэмэлт оруулах тухай, Газрын төлбөрийн тухай хуульд өөрчлөлт оруулах тухай, Хувь хүний орлогын албан татварын тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай, Инновацийн тухай хуульд өөрчлөлт оруулах тухай хуулийн төслүүд тус тус боловсруулсан.

**Практикт хэрэгжих боломжтой эсэх:**

Хуулийн төсөлд заасан зохицуулалтуудыг **“Практикт хэрэгжих боломж”** шалгуур үзүүлэлтээр шалган бодит байдалд хэрэгжих боломжтой эсэхийг тодруулахыг зорилоо.

Энэхүү шалгуур үзүүлэлтийн хүрээнд 4 удаагийн хэлэлцүүлгийг паркийн үйл ажиллагаанд оролцогчид үйлдвэрлэл эрхлэгчид, бизнес эрхлэгчид болон эрдэмтэн судлаачдын дунд зохион байгуулсан. Хэлэлцүүлгээс гарч буй саналуудаас тулгамдсан асуудлуудыг шийдвэрлэхэд зайлшгүй шаардлагатай саналуудыг сонгон авч хуулийн төсөлд оруулахаар шийдвэрлэсэн байна.

Үүнд:

* Үйлдвэрлэл, технологийн паркийн харилцааг зохицуулж хууль хоорондын зөрчлийг арилгах.
* Паркт төрөөс үзүүлэх дэмжлэгийг тодорхой болгох.
* Паркт хөрөнгө оруулалт татах, бизнес эрхлэх тогтвортой орчин бүрдүүлэх зохицуулалтыг тусгах.
* Паркийн удирдлага компанийн санхүүжилтийн эх үүсвэрийг тодорхойлж, үйл ажиллагааны зардлыг санхүүжүүлэх болон шинжлэх ухааны ололт, судалгаа, шинжилгээний үр дүнд суурилсан дэвшилтэт технологийг үйлдвэрлэлд нэвтрүүлэх нөхцлийг бүрдүүлэх.
* паркийн төрлийг тогтоох.

Паркийн асуудлаар газар эзэмших, ашиглах эрх олгох асуудал нь Газрын тухай хуулийн дагуу зохицуулагдана. Паркийн удирдлага нь тусгай зөвшөөрөл авч паркийн нэгжид үйлчилгээ үзүүлж ажилладагийн хувьд өөрийн нэр дээр эзэмшиж байгаа газрыг паркийн зориулалтаар дамжуулан ашиглуулах нөхцөлийг хуулийн төсөлд тусгасан.

**3.Ойлгомжтой эсэх**

**“Ойлгомжтой байдал”** гэсэн шалгуур үзүүлэлтийн хүрээнд “Үйлдвэрлэл, технологийн паркийн хуулийн шинэчилсэн найруулга”-ын төсөл боловсруулалтын хувьд Хууль тогтоомжийн тухай хуулийн 25, 28, 29, 30 дугаар зүйл, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах байдлаар үнэлгээг гүйцэтгэлээ.

Мөн хуулийн төсөлд холбогдох байгууллагуудаас ойлгомжтой болгох чиглэлээр ирүүлсэн санал байгаа эсэхийг нягтлан, дүн шинжилгээ хийсэн болно.

Үйлдвэрлэл, технологийн паркийн тухай хуулийн шинэчилсэн найруулгын төслийг хэрэгжүүлэхэд ойлгомжтой байдлаар томьёологдсон эсэхийг шалгах үүднээс хуулийн төслийн үзэл баримтлалд санал авахаар төсөл боловсруулагч ажлын хэсгийн болон дэд ажлын хэсгийн гишүүдэд санал авсан.

Ирүүлсэн саналаас хуулийн төслийн үзэл баримтлалын ойлгомжтой байдал гэсэн шалгах хэрэгслийн хүрээнд өгсөн саналыг нэгтгэн судлаад хуулийн төсөлд холбогдох саналыг тусган оруулсан.

Үйлдвэрлэл, технологийн паркийн тухай хуулийн шинэчилсэн найруулгын төсөл нь үйлдвэрлэл, технологийн паркийн үйл ажиллагаа явуулах эрх зүйн болоод дэд бүтцийн дэмжлэгийг бий болгож, паркийн удирдлагын эрх хэмжээг илүү өргөжүүлж өгсөн.

Хууль тогтоомжийн тухай хуулийн 25 дугаар зүйлд зааснаар хуулийн шинэчилсэн найруулгын төслийн хэлбэрээр бичигдсэн 20 зүйлтэй, хуулийн төслийн бүтцийн дугаарлалт хуульд заасан шаардлагыг хангасан байна.

Хуулийн төсөл нь Хууль тогтоомжийн тухай хуулийн 28 дугаар зүйлд заасан хуулийн бүтэц, хэлбэрт нийцсэн байна.

Гэвч хуулийн төслийн зарим нэр томъёог илүү тодорхой болгох шаардлагатай байна. Тухайлбал, паркийн нэгж гэж паркад үйл ажиллагаа явуулах иргэн, аж ахуйн нэгжид хамаарах этгээдүүдийн хүрээг өргөжүүлж, судалгаа хөгжлийн байгууллага зэрэг хамаарах этгээдийн хүрээг өргөтгөж, паркийн дэд бүтэц гэж тодорхойлолтыг тодорхой оруулж өгсөн.

Түүнчлэн, үйлдвэрлэл, технологийн парк нь тусгайлсан нутаг дэвсгэртэй гэж хуульд заасан боловч уг газар нутгийн талаарх зохицуулалт хуульд тодорхойгүйгээс паркийн үйл ажиллагааг явуулахад хүндрэл учирдаг, мөн парк нь бизнесийн таатай орчин, дэд бүтцийн хангамж бүхий гэж заасан боловч бизнесийн таатай орчныг тодорхойлох хууль эрх зүйн орчин хангалттай тодорхой бишээс шалтгаалж паркийн хөгжил сайжрахгүй байна. Иймд, хуульд заагдсан асуудлыг хэрэгжүүлэх зорилгоор холбогдох дагалдах хуулийн төслүүдийг боловсруулсан. Үүнд төрийн захиргааны төв байгууллагуудын эрхлэх асуудал, улсын тэмдэгтийн хураамжийн хэмжээ, газрын харилцаа, аж ахуйн нэгжийн болоод хувь хүний албан татварын болон нэмэгдсэн өртгийн албан татвар, дэд бүтцийн бүтээн байгуулалтад болон үйлдвэрт шаардлагатай техник тоног төхөөрөмжийн тариф, татварын хөнгөлөлт, чөлөөлөлттэй холбоотой харилцаа зэргийг тусгасан болно.

Хуулийн төсөлд холбогдох мэргэжлийн холбоод, аж ахуйн нэгж, байгууллагаас ирүүлсэн саналд шүүлт хийж үзвэл төслийн бичвэрийн томьёоллын ойлгомжтой байдал, логик уялдааг сайжруулах тал дээр ирүүлсэн саналыг харгалзан үзэх нь зүйтэй гэж үзэж байна.

**4.Хүлээн зөвшөөрөгдөх байдал шалгуур үзүүлэлтийн хүрээнд хуулийн төслөөс үр нөлөөг тооцох хэсгээ тогтоосон байдал**

Тус шалгуурын хүрээнд паркийн үйл ажиллагаанд хяналт тавих холбогдох төрийн захиргааны төв байгууллагын эрх хэмжээний зохицуулалтыг сонгож авсан.

Монгол Улсын Засгийн газрын тухай хуулиар уул уурхай, хүнд үйлдвэрийн асуудал эрхэлсэн Засгийн газрын гишүүн нь аж үйлдвэрийн паркийн асуудлыг хариуцахаар заасан. Харин, Үйлдвэрлэл технологийн паркийн эрх зүйн байдлын тухай хуулиар паркийн асуудлаар хөнгөн үйлдвэрийн сайд асуудал хариуцахаар заасан байна.

Үүнтэй холбогдуулан энэ хуульд хамрагдах ашиг сонирхол нь хөндөгдөж болохуйц заалтыг доорх хүснэгтээр авч үзье.

|  |  |  |
| --- | --- | --- |
| **№** | **Хүлээн зөвшөөрөгдөх байдал/ сонгосон зүйл, заалт** | **Шаардагдах мэдээлэл баримт бичгүүд** |
| 1 | Үйлдвэрлэл технологийн паркийн асуудлаар хүнд, хөнгөн үйлдвэрлэл технологийн паркийн асуудал хариуцсан засгийн газрын гишүүн хариуцахаар хуулийн төсөлд тусгасан.  | Засгийн газрын тухай хуулийн 20.12-т аж үйлдвэрийн паркийн асуудал нь уул уурхай, хүнд үйлдвэрийн яам байхаар заасан бол, үйлдвэрлэл технологий паркийн эрх зүйн байдлын тухай хуулийн 11 дүгээр зүйлд уг асуудлаар хөнгөн үйлдвэрийн сайд байхаар заасан нь хууль хоорондын зөрчил үүсгэж байна. Иймд, үйлдвэрлэл, технологийн паркийн асуудал нь хүнд болоод хөнгөн үйлдвэрийн аль ч төрөлд хамаарах тул хуулийн төсөлд өөрчлөлт оруулж, уг асуудлаар хамаарах салбарын хүрээнд хуулийн хэрэгжилтийг хангах эрхийг 2 сайдад зэрэг олгохоор хуулийн төслийг боловсруулав. Дагалдах хуулийн төсөлд Засгийн газрын тухай хуульд нэмэлт, өөрчлөлт оруулахаар тусгасан байна.  |
| 2 | Парк нь тусгайлсан газартай байхаар заасан ба энэхүү газарт үйл ажиллагаа явуулах зөвшөөрлийг паркийн удирдлага олгохоор заасан.  | Парк нь Засгийн газраас зөвшөөрөл авсны үндсэн дээр үйл ажиллагаа явуулдаг. Энэхүү зөвшөөрөл авах явдал нь 5 жил ба дахин 5 жилээр сунгагдах нөхцөлтэй байдаг. Харин газар эзэмших, ашиглах эрхийг Газрын тухай хуулиар засаг дарга хэрэгжүүлдэг. Газрын тухай хуульд өөрчлөлт оруулж үйлдвэрлэл, технологийн паркийн зориулалтаар зарим газар нутгийг улсын болон орон нутгийн тусгай хэрэгцээнд авч, паркийн удирдлагад бүхэлд нь эзэмшүүлж ашиглуулах эрх зүйн орчинг бүрдүүлжээ. Энэ тохиолдолд паркийн удирдлага нь паркийн нэгжтэй гэрээний үндсэн дээр ажиллах хүрээнд газрыг дамжуулан ашиглуулах эрх зүйн очинг бүрдүүлж байна.. |
| 3 | Паркийн тусгай зөвшөөрлийн хугацааг арван таван жил болгон сунгасан.  | Паркийн үйл ажиллагааг 5 жилээр эрхлэх боломжтой байгааг сунгаж, үйл ажиллагааны тогтлортой урт хугацаанд ажиллах боломжийг хуулиар бий болгохоор төсөлд тусгасан. |

**Харилцан уялдаатай байдлыг хангасан эсэх**:

**“Харилцан уялдаа”** гэсэн шалгуур үзүүлэлтийн хүрээнд хуулийн төслийг аргачлалд тусгасан хуулийн төслийн үр нөлөөг үнэлэх стандарт асуултуудад хариулах замаар уялдаа холбоог шалгахын тулд хуулийн төслийг бүхэлд нь авч үзэхээр тооцлоо.

Хууль тогтоомжийн тухай хуулийн 29 дүгээр зүйлийн 29.1-д дурдагдсан нийтлэг шаардлагуудаас харилцан уялдаатай холбогдох 29.1.1, 29.1.2, 29.1.7, 29.1.9, 29.1.10-т заасан нийтлэг шаардлагууд болон Хууль тогтоомжийн төслийн үр нөлөөг үнэлэх аргачлалын 4.10-т заасан шалгах хэрэгслийн дагуу үнэллээ:

* *Хууль тогтоомжийн тухай хуулийн 29 дүгээр зүйлд заасан шаардлагыг хангасан эсэх:*

|  |  |  |
| --- | --- | --- |
| **№** | **Шалгах асуулт** | **Шаардлагыг хангасан эсэх** |
| 1 | 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх; | Төрийн болон орон нутгийн өөрөө удирдах байгууллага, Паркийн удирдлага газрын эрх олгох харилцаанд өөрийн эрх хэмжээний хүрээнд оролцох бөгөөд орон нутгийн удирдлагад Үндсэн хуулиар олгогдсон эрхийг зөрчөөгүй. |
| 2 | 29.1.5.зүйл, хэсэг, заалт нь хоорондоо зөрчилгүй байх; | Төслийн зүйл, хэсэг, заалт хоорондоо зөрчилдөөгүй байна.  |
| 3 | 29.1.7.бусад хуулийн заалтыг давхардуулан заахгүйгээр шаардлагатай бол түүнийг иш татах, энэ тохиолдолд ишлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх; | Энэхүү хуулийн төслийн зүйл, заалт бусад хуулиудтай давхардаагүй бөгөөд шаардлагатай тохиолдолд бусад хуулиас иш татсан байна. |
| 4 | 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх; | Тус хуулийн төслийг дагаж нэмэлт, өөрчлөлт оруулах 4, нэмэлт оруулах 4, өөрчлөлт оруулах 3, хүчингүй болсонд тооцох тухай 1 хуулийн төсөл, дагаж мөрдөх журмын тухай 1 хуулийн төсөл, нийт 13 хуулийн төсөл, 1 УИХ-ийн шийдвэрийн төслийг тус тус боловсруулсан байна.  |

* Хууль тогтоомжийн төслийн үр нөлөөг үнэлэх аргачлалын 4.10-т заасан уялдаа холбоог шалгах хэрэгсэлд дурдагдсан шалгуурыг хангасан эсэх:

|  |  |  |  |
| --- | --- | --- | --- |
| **д/д** | **Асуулт** | **Хариулт** | **Дүн шинжилгээ** |
| 1 | Хуулийн төслийн зохицуулалт тухайн хуулийн зорилттой нийцэж байгаа эсэх; | Тийм | Хуулийн төслийн зохицуулалт нь үзэл баримтлалд тусгагдсан зорилтыг бүрэн хангаж байна.  |
| 2 | Хуулийн төслийн “Хууль тогтоомж” гэсэн хэсэгт заасан хуулиудын нэр тухайн харилцаанд хамаарах хууль мөн эсэх;  | Тийм | Энэхүү шаардлагыг хангасан байна.  |
| 3 | Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх; | Тийм | Паркийн нэгжийн тодорхойлолтыг шинэчилсэн. Паркийн нэгжид хамаарах судалгаа хөгжлийн байгууллага болон Паркийн дэд бүтцийг шинээр томъёолсон нь бусад хуульд тодорхойлогдоогүй болно.  |
| 4 | Хуулийн төслийн зүйл, заалт тухайн хуулийн төсөл болон бусад хуулийн заалттай нийцэж байгаа эсэх; | Тийм | Зарчмын зөрүүтэй ямар нэгэн асуудал дүн шинжилгээний хүрээнд илрээгүй болно. Монгол Улсын Засгийн газрын тухай хуулиар уул уурхай, хүнд үйлдвэрийн асуудал эрхэлсэн сайд үйлдвэрлэл технологийн паркийн асуудлыг эрхэлж байсан бол, Үйлдвэрлэл технологийн паркийн хуулиар уг асуудлыг хүнс, хөдөө аж ахуйн хөнгөн үйлдвэрийн сайдын эрхлэх асуудал байхаар хуульчилсныг өөрчилж, хариуцаж буй үйлдвэрлэлийн чиглэл тус бүрээр хөнгөн, хүнд үйлдвэрлэл технологийн паркийн асуудлыг эрхлэхээр хуулийн төсөлд тусгасан. Монгол Улсын Засгийн газрын тухай хуульд нэмэлт, өөрчлөлт оруулж байна.  |
| 5 | Хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх; | Үгүй | Зөрчилтэй зохицуулалт илэрснийг өмнө дурдсан. Зөрчлийг арилгасан. |
| 6 | Хуулийн төслийг хэрэгжүүлэх этгээдийг тодорхой тусгасан эсэх; | Тийм | Хуулийн төслийг хэрэгжүүлэгч субъектүүдийн эрх үүргийг ялган тодорхойлсон байна.  |
| 7 | Хуулийн төсөлд шаардлагатай зохицуулалтыг орхигдуулсан эсэх; | Үгүй | Хуулийн төсөлд байх бүхий л зохицуулалтыг тусгасан. |
| 8 | Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх; | Үгүй | Хяналтаар ямар нэгэн зөрчилтэй зохицуулалт илрээгүй. |
| 9 | Төрийн байгууллагын чиг үүргийг төрийн бус байгууллага, мэргэжлийн холбоодоор гүйцэтгүүлэх боломжтой эсэх; | Үгүй | Хяналтаар төрийн байгууллагын чиг үүргийг төрийн бус байгууллагад шилжүүлэх зохицуулалт илрээгүй. |
| 10 | Татварын хуулиас бусад хуулийн төсөлд албан татвар, төлбөр, хураамж тогтоосон эсэх; | Үгүй | Үйлдвэрлэл технологийн паркийн үйл ажиллагаанд төрөөс үзүүлэх татварын болон бусад дэмжлэгийн харилцааг дурдсан. Гэхдээ энэ зохицуулалтыг холбогдох татварын хуулиар зохицуулна гэж заасны дагуу Үл хөдлөх эд хөрөнгийн албан татварын тухай, Газрын төлбөрийн тухай, Хувь хүний орлогын албан татварын тухай, Газрын төлбөрийн тухай, Нэмэгдсэн өртгийн албан татварын тухай хууль, Гаалийн тариф, гаалийн татварын тухай, Хөрөнгө оруулалтын тухай, Аж ахуйн нэгжийн орлогын албан татварын тухай, Улсын тэмдэгтийн хураамжийн тухай хуулиудад нэмэлт, өөрчлөлт оруулахаар хуулийг төслийг боловсруулсан. |
| 12 | Монгол Улсын Үндсэн хууль болон Монгол Улсын олон улсын гэрээнд заасан хүний эрхийг хязгаарласан зохицуулалт тусгасан эсэх; | Үгүй | Хяналтаар ямар нэгэн зөрчилтэй зохицуулалт илрээгүй. |
| 13 | Хуулийн төслийн зүйл, заалт жендэрийн эрх тэгш байдлыг хангасан эсэх; |  | Хуулийн төсөлд тусгайлан зохицуулалт тусгагдаагүй бөгөөд энэ асуудлыг Жендэрийн эрх тэгш байдлыг хангах тухай хуулийн хүрээнд зохицуулах боломжтой |
| 14 | Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх; |  | Хуулийн төсөлд тусгайлан зохицуулалт тусгагдаагүй бөгөөд энэ асуудлыг Өрсөлдөөний тухай хуулийн хүрээнд зохицуулах боломжтой |
| 15 | Хуулийн төсөлд авлига, хүнд суртлыг бий болгоход чиглэсэн заалт тусгагдсан эсэх; | Үгүй | Хяналтаар энэ төрлийн зөрчил илрээгүй.  |
| 16 | Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх. |  | Тухайн хуулийг зөрчсөн этгээдэд хүлээлгэх хариуцлагыг Эрүүгийн хууль, Зөрчлийн тухай хууль, Төрийн албаны тухай хууль, Захиргааны ерөнхий хуулиар зохицуулагдсан болно.  |

Энэхүү шалгуур үзүүлэлтийн дагуу дүн шинжилгээ хийж үзэхэд хуулийн төслийн зүйл заалт өөр хоорондоо зөрчилдөөгүй байх бөгөөд төслийн зарим зүйл заалт Үндсэн хууль зөрчсөн байж болзошгүй байх бөгөөд үүрэг хүлээсэн байгууллага, албан тушаалтнуудын чиг үүрэгт давхардал үүсгээгүй байна.

**ДӨРӨВ. ҮР ДҮНГ ҮНЭЛЖ, ЗӨВЛӨМЖ ӨГСӨН БАЙДАЛ**

* 1. **Үнэлэлт, дүгнэлт**

Хуулийн төслийн бүтэц, зохицуулах харилцаа, хамрах хүрээ, агуулгын дүн шинжилгээг Хууль тогтоомжийн тухай хуулийн[[7]](#footnote-7) 17 дугаар зүйлд заасны дагуу хийв.

Хүчин төгөлдөр үйлчилж буй хуулийн хэрэгжилтийн үр нөлөөний үнэлгээнээс харахад паркт төсвийн хөрөнгө оруулалтын хэмжээг нэмэгдүүлэх, паркийн хөгжлийн загварыг улс болон орон нутгийн хэмжээнд ялгавартай тогтоох, дэд бүтцийн бүтээн байгуулалтад хувийн хэвшлийн хөрөнгө оруулалтыг татан оролцуулах таатай нөхцөлийг бүрдүүлэх, паркийн асуудал хариуцдаг байгууллагыг тодорхойлох болон паркийн удирдлага компанийн эрх үүргийг тодорхой болгох шаардлагатай.

Хуулийн төсөл нь үйлдвэрлэл, технологийн паркийн эрх зүйн үндсийг тодорхойлж, түүнийг байгуулах, паркийн зорилго, зарчим болон төрлийг тогтоох, паркийн зохион байгуулалт, үйл ажиллагаа, төрөөс үзүүлэх дэмжлэгтэй холбогдсон харилцаа зэргийг нарийвчлан тодорхойлсон.

Тухайлбал: Төсөлд газрын харилцааг авч үзэхдээ үйлдвэрлэл, технологийн паркийн газрыг улсын болон орон нутгийн тусгай хэрэгцээний газар байхаар хуульчилж, улмаар төсөл шалгаруулах зарчмаар уг газрыг паркийн нэгжид ашиглуулахаар заасан. Паркийн зориулалтаар олгогдох газрын хувьд газрын эрхийг авахын тулд паркийн нэгж нь паркийн удирдлагатай паркийн үйл ажиллагаа эрхлэх гэрээ байгуулсны дараа, газрын асуудлыг шийдвэрлүүлэхээр заасан.

Үйлдвэрлэл, технологийн паркийн эрх зүйн байдлын тухай хуульд паркийн үйл ажиллагаа эрхлэх тусгай зөвшөөрлийг 5 хүртэл жилийн хугацаагаар олгохоор хуульчилсан нь хөрөнгө оруулагчид урт хугацаанд хөрөнгө оруулах боломжийг хязгаарлах, болгоомжлол төрүүлэх, хөрөнгө оруулалтыг удаашруулах шалтгаан болсон байна.

* 1. **Зөвлөмж**

Санхүү, эдийн засаг, хууль зүйн шинжлэх ухаан харилцан шүтэлцээтэй хөгждөг салбарууд бөгөөд хуулийн төсөлд үйлдвэрлэл, худалдааны эрх зүй судлаач эрдэмтэд, бизнес эрхлэгчид өөрсдийн санал дүгнэлтийг гаргах нь хууль тогтоомжийн хэрэгжилт, үр нөлөөнд чухал ач холбогдолтой гэсэн зөвлөмжийг өгч байна.

**АШИГЛАСАН ЭХ СУРВАЛЖ**

***Хууль***

Монгол Улсын Үндсэн хууль

Монгол Улсын Засгийн газрын тухай хууль

Үйлдвэрлэл, технологийн паркийн эрх зүйн байдлын тухай хууль

Аж ахуйн нэгжийн орлогын албан татварын тухай хууль

Татварын ерөнхий хууль

Хөрөнгө оруулалтын тухай хууль

Хувь хүний орлогын албан татварын тухай хууль

Нэмэгдсэн өртгийн албан татварын тухай хууль

Гаалийн тариф, гаалийн татварын тухай хууль

Газрын тухай хууль

Газрын төлбөрийн тухай хууль

Инновацийн тухай хууль

Улсын тэмдэгтийн хураамжийн тухай хууль

Үл хөдлөх эд хөрөнгийн албан татварын тухай хууль

1. Эрх зүйн мэдээллийн нэгдсэн систем, http://legalinfo.mn/law/details/11119?lawid=11119. [↑](#footnote-ref-1)
2. Хууль тогтоомжийн тухай хуулийн 24 дүгээр зүйл [↑](#footnote-ref-2)
3. Засгийн газрын 2016 оны 59 дүгээр тогтоолын 3 дугаар хавсралт. [↑](#footnote-ref-3)
4. Хууль тогтоомжийн төслийн үр нөлөөг үнэлэх аргачлалын 2.9 “... хуулийн төслийн зорилго, хамрах хүрээ, зохицуулах асуудалтай уялдуулан нэг, эсхүл хэд хэдэн шалгуур үзүүлэлтийг сонгож болно”. [↑](#footnote-ref-4)
5. Монгол Улсын Засгийн газрын 2016 оны 59 дүгээр тогтоолын 2 дугаар хавсралт. [↑](#footnote-ref-5)
6. Хууль тогтоомжийн тухай хуулийн 29 дүгээр зүйл. [↑](#footnote-ref-6)
7. Эрх зүйн мэдээллийн нэгдсэн систем. http://legalinfo.mn/law/details/11119?lawid=11119. [↑](#footnote-ref-7)